《唐仙方伎图》
明代·王佐

开元天子承平日，锦绣山河壮京室。金殿璿题表集贤，玉屏粉绘图无逸。

夔龙接武居阿衡，万方旭日当文明。衡山老仙何所有，亦复通籍承恩荣。

缟衣白发酡颜老，自说时来致身早。彩箧初开玉仗分，白骡突出银鞍小。

榻前制号赐通玄，始信人间别有天。楼船未遣蕊珠赐，岁籥俄更天宝年。

九龄归卧曲江上，牛郎又入中书相。花雨香飘兰若钟，柳云春扑金鸡帐。

万机日少乐事多，梨园法谱声相和。斗鸡舞马看不足，不独仙人呈白骡。

仙人岂是呈仙伎，画者传之有深意。延秋门外羽书飞，却驾青骡向西避。

青骡剑阁雨淋铃，一段闲愁尚不胜。不道画图今若此，碧云芳树满昭陵。

作者简介：元明间广东南海人，字彦举。与孙蕡齐名，结诗社于南园，开抗风轩以延一时名士，时谓构辞敏捷，王不如孙；句意沉著，孙不如王。元末为何真掌书记，劝真降明。洪武六年征为给事中，以不乐枢要，乞归。有《听雨轩集》、《瀛洲集》。